|  |  |  |
| --- | --- | --- |
| **http://www.eco.u-szeged.hu/site/upload/2015/03/imreh_szabolcs1_80x119.png**  **Imreh Szabolcs** | Kapcsolódó kép  **18-20 perc** | Mottó:  *„Ahhoz, hogy a forráshoz elérj, szembe kell úsznod az árral.”*  (Stanislaw Jerzy Lec) |

**Uniós projektek menedzselése**

**7 fejezet 2 olvasólecke**

**Szerződéskötés**

Az utolsó lépés végül a támogatási szerződés megkötése. Elöljáróban megjegyeznénk, hogy **ameddig a támogatási szerződést nem írtuk alá, semmi „visszafordíthatatlant nem tettünk”.** Ezért még egyszer utoljára ennél a pontnál van lehetőségünk annak mérlegelésére, hogy valóban megkíséreljük-e ezt a kalandos vállalkozást. Ez fordítva is igaz: ha egyszer már aláírtuk szerződést, akkor igen nehéz visszacsinálni a dolgokat…

A mindennapi gyakorlatban az esetek döntő hányadában nem kap különösebb figyelmet, hogy pontosan mit is írunk alá. Ezért röviden áttekintjük, hogy pontosan mi is a szerződés lényege, illetve milyen kérdésekre érdemes kitérnünk. Nyilván **a szerződés lesz majd a megvalósítás alapdokumentuma, illetve az egyetlen hivatalos irat, amely mindkét félre jogokat és kötelezettségeket ró (illetve hivatkozhatunk rá).** Végiggondolva az előzőekben megfogalmazottakat már egyértelműnek tűnik, hogy miért is kell ilyen komoly figyelmet fordítani erre az adminisztrációs kérdésre.

A támogatási szerződés a standard támogatási szerződés alapján készül el a kedvezményezettre vonatkozó egyedi információk beillesztésével.

Ez a napi gyakorlatban az alábbi következményeket jelenti, amelyek közül különösen az utolsóra hívnánk fel az Olvasó figyelmét:

* ideális esetben adott projekt-típusra kialakított egyedi forma,
* előre definiált szerkezet (formaszerződés),
* egy pályázati kiíráson belül minden projekt szerződése „egyforma”,
* a szerkezetén nem lehet Kedvezményezett oldaláról érdemben módosítani.

A támogató értelemszerűen minél jobban meg kívánja határozni, hogy pontosan mik is a kedvezményezett feladatai, illetve milyen elvárásoknak kell megfelelnie. Ezért **a támogatási szerződés is számos részre bomlik**, ezek közül emelnénk ki a legjellemzőbben megjelenőket:

* a szerződés tárgya (pl.: támogatás formája, projekt meghatározása),
* a támogatás felhasználhatóságának időtartama és a megvalósítás feltétele (pl.: projekt megkezdése, befejezése, helyszíne, kötelező indikátorok),
* a támogatás forrása, összege, kifizetése, ütemezése,
* pénzügyi elszámolás, az adott projekt fizikai és pénzügyi lezárása (záró-beszámoló, záró-jegyzőkönyv),
* jelentések a projekt megvalósítása során, valamint a fenntartási időszakban,
* projekt eredménye során létrejött eszközök, eredmények tulajdonjogának kérdései,
* tájékoztatással és nyilvánossággal kapcsolatos kötelezettségek,
* ellenőrzések típusai, az ellenőrzések „tűrésének” kötelezettsége, szerződésszegés esetei,
* a projekthez kapcsolódó dokumentumok megőrzésének rendje
* a támogatás folyósítás felfüggesztésének esetei,
* biztosítékok nyújtásának a rendje
* szerződésmódosítás lehetséges okai, szükségessége, bejelentési kötelezettségek
* eltérés a projekt tervezett költségvetésétől, tartalmi változások,

Jelen tárgyalásban természetesen nem a jogi és formai, hanem inkább a tartalmi kérdésekre koncentrálunk. Ahhoz, hogy a támogatási szerződés fontosságát érzékeltessük, mindösszesen két kérdéskört vizsgálunk meg:

* Egyrészt a szerződéses kötelem működési logikájának áttekintéséhez – már összefoglalásképpen is – visszatekintünk a projektötlet és a pályázat megszületésére.
* Másrészt – jövőbeli kedvcsinálónak – kitérünk a támogatási szerződésben foglaltak hatására a megvalósításban.

Soha nem szabad elfelejtenünk a támogatási szerződéssel kapcsolatban, hogy alapjaiban véve ez egy szerződés, amely mindkét félre kötelmeket ró. **Ez a szerződés azért jön majd létre, hogy szabályozott keretek között a donorok támogatásával valamilyen fejlesztési elképzelést megvalósítsunk.** A helyzetet tovább színesíti, hogy ráadásul a Pályázó volt az egész tranzakció kezdeményezője. Ez a tény nyilván a szerződéses kötelmeket is jelentős mértékben determinálja. Ezért érdemes végiggondolni a támogatások működési logikáját, különösen azt, hogy pontosan milyen úton is jutottunk el a támogatási szerződés aláírása előtti pillanathoz. Az egymás után következő lépések sorozata meglehetősen világos:

* volt egy álmunk, majd elképzelésünk, amellyel valamilyen problémát kívántunk orvosolni,
* szeretnénk megvalósítani, de nem állnak rendelkezésre a szükséges források,
* ezért előre szabályozott formában leírjuk az elképzelésünket (és pénzt kérünk a megvalósításhoz),
* azzal a feltétellel kapunk pénzt, hogy a szerződében foglaltakat maradéktalanul betartjuk,
* a kapott pénzből megvalósítjuk, amit kitaláltunk…

Az előzőekben ismertetettek alapján már világosan érzékelhető, hogy a pályázat benyújtásával gyakorlatilag egy feltételes ígéretet teszünk, hogy megvalósítunk valamit, ha kapunk hozzá támogatást. Pontosan ezért része általában a támogatási szerződésnek a pályázat. A dolog logikájából következően nehéz megmagyarázni, „miért is nem sikerült”, és ez különösen igaz általában az ún. outputindikátorokra.

Értelemszerűen a donor szabja a feltételeket, amelyre részletesen ki is tér a támogatási szerződésben:

* a finanszírozás,
* a dokumentálás,
* A jelentéstételek, illetve
* a nyomonkövetés területén.

A legfontosabb általános megjegyzések után végül tekintsük át, hogy milyen logikának történő megfelelést kell majd igazolnunk az általunk vezetett dokumentációban a megvalósítás során. Nagyon leegyszerűsítve **a támogatási szerződésben a megvalósításra vonatkozó ígéreteinket kell konkrét cselekvésekre váltani.** Így még érthetőbb számunkra a támogatási szerződés jelentősége. Természetesen ez a nagyon leegyszerűsített megközelítés számottevően részletesebben is tárgyalható. Alapjaiban véve a szerződésben foglaltak aláírásával dől el a projekt sorsa, ha megvalósítható tevékenységeket ígértünk, és mindent el is követünk a megvalósításuk érdekében, akkor valószínűsíthetően sikerrel járunk.

# OLVASOK-CSELEKSZEM-TAPASZTALOK- TANULOK

***Kitől érdemes még tanulni?***

***Ellenőrző kérdések a megfelelőséghez:***

*a, Milyen részei lehetnek egy támogatási szerződésnek?*

*b, Milyen lépések vezettek a támogatási szerződés aláírásához?*

*c, Igaz vagy hamis: a támogatási szerződés tartalmát a Felek együttesen alakítják.*

***Adaptáció a kiválósághoz:***

*Gyűjts össze a támogatási szerződések jellemző mellékleteit!*

